  Майя Бывальцева 2016-тӥ арын Удмуртиын 370 иськем автомобиль сюресъёсты тупатӥзы, коньдон пӧртэм интыосысь вуиз. Улосвылын сюресъёс лэсьтон удыс кылдэм дырысен со тужгес бадӟым лыдпус, нош туэ шуркынмонэ элькун 90 ар тырмонзэ пусъе, вераз иворъёсъя «Удмуртия» агентстволэн корреспондентэзлы транспортъя но сюрес возёсъя министр Виктор Вахромеев. Солэн верамезъя, улосвылын сюресъёс лэсьтон удыслы кутскон сётэмын 1926-тӥ арын 1-тӥ шуркынмонэ. Ӵапак со нуналэ Урал улосысь транспортъя управленилэн Вотской дорожно-строительной участок кылдытон сярысь 1 номеро пуктэтэз потӥз. Соку ик участоклы сётӥзы Вотской автоном областетӥ ортчись Сибыр трактэз. Солэсь азьвыл трактъёсты но мукет сюресъёсты возён понна крестьянъёс сюлмаськылӥзы. Сюресъёсты лэсьтон кылем даурысь 30-тӥ аръёсы кутскиз, 80-тӥ аръёсы вань ёрос центръёсты Ижкарен асфальт сюресъёс герӟазы. Асьме вакытэ «Гурт улосъёсты азинтон» федерал программа улсын сюресъёс асфальтэн шобыртэмын пичи гуртъёсын но. «Министерстволэн возетаз туннэ асфальтэн но векчи изэн шобыртэм 6 сюрс иськем сюресъёс лыдъясько. 2017-тӥ арлы пуктэм нырысетӥез ужпум — муниципалитетъёслы сюресъёсты тупатъяны юрттон. Коньдон 2016-тӥ арын мындагес ик висъяськоз. Азьланьтомы сад-бакчаос, школаос дорозь сюресъёсты выльдон ужез. Азьланьтӥськоз Кам шур вамен выж доры нуись 75 иськем мында Ижкар-Сарапул автотрассаез, озьы ик Костино-Камбарка сюресэз выльдон», — пусйиз министр Виктор Вахромеев. Со сяна, кивалтӥсьлэн верамезъя, ӧнерчиос Ижкарлэн шунды ӝужан палтӥз котыр сюресэз лэсьтыны ужкагазъёсты дасян борды басьтӥськизы ни. Соослэн чотамзыя, кулэ луоз 40 миллиард манет, азьвыл 50 миллиард манет сярысь вераськон мынэ вал. Тодэ вайытом, 2016-тӥ арын куарусёнэ тодмо луиз, Ижкарлэн шунды ӝужан палтӥз сюресъя ӵектосэз 2017-тӥ арын Росавтодорлэн инвестици ӵектосъёсъя конкурсаз лэзьыны малпало шуыса. Отын вормиз ке, выль сюресэз лэсьтыны коньдон вуыны быгатоз «Платон» сӧзнэтэн бичам уксё пӧлысь. ВАТСАН 2016-тӥ арын улосвылысь сюрес фондлэн быдӟалаез 8 миллиард манет котыр луиз, со пӧлысь 1 миллиард 860 миллион манетэз — федерал коньдэтысь. Коньдэткуспо трансфертъёс чотын быдэстэмын улосвыл но интыысь сюресъёсты эсэпъёсъя тупатон ужъёс, солы 200 миллион манет быдтэмын. Кунысь 18 улосвылъёсын ӵош Удмуртия но «Кышкыттэмлыко но ӟечлыко сюресъёс» федерал программае пыриськисьёс пӧлы шедиз. Ӵектос улсын Ижкарысь но котырысьтыз 100 иськеме сюресъёсты рос-прос тупатъяны, выльдыны но лэсьтыны чакламын. Тегъёс: Авто Удмуртия сюресъёс ВикторВахромеев транспортъяносюресвозёсъяминистерство  